Accident pe Șoseaua Alexandriei din București. Un bebeluș de 9 luni și șoferul mașinii în care se afla au ajuns la spital
Un bebeluș de nouă luni și șoferul mașinii în care se afla au ajuns, joi seară, la spital în urma unui accident pe Șoseaua Alexandriei din Capitală.
Bărbatul ar fi vrut să vireze la stânga pe o stradă secundară, moment în care autoturismul a fost lovit cu putere, din spate, de un alt vechicul la volanul căruia era o femeie.
Martorii spun că aceasta ar fi circulat cu viteză pe carosabilul umed și nu ar fi văzut mașina.
Conducătoarea auto a primit îngrijiri medicale la fața locului. Potrivit polițiștilor, nu consumase alcool.
Traficul spre Bragadiru a fost îngreunat zeci de minute, până la finalizarea cercetărilor.